Komisjoni määrus (EÜ) nr 1093/2001,

1. juuni 2001,

millega muudetakse määrust (EÜ) nr 245/2001, millega kehtestatakse nõukogu määruse (EÜ) nr 1673/2000 (kiu tootmiseks kasvatatava lina ja kanepi turu ühise korralduse kohta) üksikasjalikud rakenduseeskirjad

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 27. juuli 2000. aasta määrust (EÜ) nr 1673/2000 kiu tootmiseks kasvatatava lina ja kanepi turu ühise korralduse kohta, [1] eriti selle artikleid 9 ja 14,

ning arvestades järgmist:

(1) Komisjoni määruse (EÜ) nr 245/2001 (millega kehtestatakse nõukogu määruse (EÜ) nr 1673/2000 üksikasjalikud rakenduseeskirjad) [2] teatavate sätete selgitamist silmas pidades tuleb määruse tekstis teha teatavad muudatused.

(2) Määruse (EÜ) nr 1673/2000 artiklis 5 on kehtestatud teatavad sätted, et vältida kiu tootmiseks kasvatatava kanepi turu häirimist ebaseadusliku kanepikasvatusega. Kõnealuse artikliga nähakse ette litsentsi väljaandmine imporditud kanepi jaoks ja imporditud toorkanepi ja kanepiseemnete kontrollisüsteemi kehtestamine ning piiratakse muuks otstarbeks kui külvamiseks ettenähtud kanepiseemnete importimist heakskiidetud importijatega. Seetõttu tuleks ette näha tüüplitsents, millega tagatakse kehtestatud tingimuste järgimine imporditud kanepi puhul. Asjaomased liikmesriigid peaksid kehtestama imporditud kanepi kontrollisüsteemi ja muuks otstarbeks kui külvamiseks ettenähtud kanepiseemnete importijate heakskiitmise korra. Samuti tuleks sätestada liikmesriikidevaheline kauplemine selliste seemnetega.

(3) Võimaldamaks liikmesriikidel ja ettevõtjatel kohaneda kanepi importi käsitlevate uute sätetega, tuleks ette näha, et neid sätteid kohaldatakse alates 1. novembrist 2001. Enne kõnealust kuupäeva kehtivaid kontrollimeetmeid tuleb seega kohaldada kuni 31. oktoobrini 2001.

(4) Käesolevas määruses ettenähtud meetmed on kooskõlas lina- ja kanepituru korralduskomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määrust (EÜ) nr 245/2001 muudetakse järgmiselt.

1. Artikli 6 lõike 2 punkti e lisatakse sõnad "ja töötlemislepinguid" pärast sõna "varsi".

2. Artikli 15 lõike 1 punkt c asendatakse järgmisega:

"c) koondaruande asjaomase perioodi lõpul laos olevatest ühendusest pärit vartest saadud pika linakiu, lühikese linakiu ja kanepikiu koguste kohta turustusaastate kaupa."

3. Lisatakse artikkel 17a:

"Artikkel 17a

Imporditud kanep

1. Määruse (EÜ) nr 1673/2000 artikli 5 lõike 2 esimeses lõigus osutatud litsents koostatakse vastavalt käesoleva määruse lisas esitatud näidisele. Litsents antakse välja üksnes juhul, kui impordiliikmesriigile on kõikide sätestatud tingimuste täitmist piisavalt tõendatud.

Ilma et see piiraks lõike 2 kohaldamist, kehtestavad asjaomased liikmesriigid tingimused, mis tuleb täita litsentsi taotlemise ning litsentsi väljaandmise ja kasutamise puhul. Litsentsi vormi lahtrid 1, 2, 4, 14, 15, 16, 17, 18, 20, 24 ja 25 tuleb täita.

Iga asjaomane liikmesriik kehtestab määruse (EÜ) nr 1673/2000 artikli 5 lõike 2 teises lõigus osutatud kontrollisüsteemi.

2. Määruse (EÜ) nr 1673/2000 artikli 5 lõike 2 kolmanda taande kohaldamisel kehtestab asjaomane liikmesriik muuks otstarbeks kui külvamiseks ettenähtud kanepiseemnete importijate heakskiitmise korra. Nimetatud kord hõlmab heakskiitmise tingimuste määratlemist, kontrolle ning eeskirjade eiramise korral kohaldatavaid karistusi.

Esimeses lõigus osutatud kanepiseemnete impordi korral antakse lõikes 1 nimetatud litsents välja üksnes juhul, kui heakskiidetud importija kohustub liikmesriikide poolt määratletud ajavahemiku jooksul ja tingimustel esitama pädevatele asutustele dokumendid, millega tõendatakse, et vähem kui 12 kuu jooksul alates litsentsi väljaandmise kuupäevast on litsentsiga hõlmatud kanepiseemned läbinud ühe järgmistest toimingutest:

- külvamiseks kõlbmatuks muutmine,

- segamine muude seemnetega kui kanepiseemnetega loomatoidu saamiseks, kusjuures kanepiseemnete kogus moodustab teraviljasegust kas kuni 15 % või heakskiidetud importija põhjendatud taotluse korral erandjuhtudel kuni 25 %,

- reeksport kolmandasse riiki.

Kui osa litsentsiga hõlmatud kanepiseemnetest ei ole 12 kuu jooksul läbinud ühte eelmises lõigus osutatud toimingut, võib liikmesriik heakskiidetud importija põhjendatud taotluse korral seda tähtaega ühe või kahe kuuekuulise ajavahemiku võrra pikendada.

Toimingud läbi viinud ettevõtjad koostavad teises lõigus osutatud tõendavad dokumendid, mis sisaldavad vähemalt järgmisi andmeid:

- ettevõtja nimi, täielik aadress, liikmesriik ja allkiri,

- teises lõigus sätestatud tingimustele vastava läbiviidud toimingu kirjeldus ja toimingu läbiviimise kuupäev,

- toimingu läbinud kanepiseemnete kogus kilogrammides.

3. Riskianalüüsi alusel kontrollib iga asjaomane liikmesriik oma territooriumil läbiviidud lõike 2 teises lõigus osutatud toimingute kohta antud tõendite õigsust.

Vajaduse korral saadab impordiliikmesriik asjaomasele liikmesriigile nimetatud liikmesriigi territooriumil läbiviidud toimingute kohta heakskiidetud importijate poolt esitatud tõendite koopiad. Kui esimeses lõigus osutatud kontrollimiste ajal avastatakse eeskirjade eiramisi, teatab asjaomane liikmesriik sellest impordiliikmesriigi pädevale asutusele.

4. Liikmesriigid teatavad komisjonile lõigete 1 ja 2 kohaldamiseks vastuvõetud sätetest.

Hiljemalt iga aasta 31. jaanuaril teatavad liikmesriigid komisjonile eelneva turustusaasta jooksul eeskirjade eiramise avastamise tulemusena võetud meetmetest või määratud karistustest.

Liikmesriigid saadavad litsentside väljaandmise ja käesolevas artiklis osutatud kontrollimiste eest vastutavate asutuste nimed ja aadressid komisjonile, kes omakorda edastab need teistele liikmesriikidele."

4. Artikli 19 kolmas lõik asendatakse järgmisega:

"1998/99., 1999/2000. ja 2000/01. turustusaastate suhtes kohaldatakse jätkuvalt määrusi (EMÜ) nr 1523/71, (EMÜ) nr 1164/89, (EMÜ) nr 1784/93 ja (EÜ) nr 452/1999."

Artikkel 2

Käesolev määrus jõustub kahekümnendal päeval pärast selle avaldamist Euroopa Ühenduste Teatajas.

Käesolevat määrust kohaldatakse alates 2001/02. turustusaastast. Artikli 1 lõiget 3 kohaldatakse alates 1. novembrist 2001 ning kuni 31. oktoobrini 2001 imporditud kanepi suhtes kohaldatakse 30. juunil 2001 kehtivaid siseriiklikke kontrollimeetmeid.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 1. juuni 2001

Komisjoni nimel

komisjoni liige

Franz Fischler

[1] EÜT L 193, 29.7.2000, lk 16.

[2] EÜT L 35, 6.2.2001, lk 18.

--------------------------------------------------

LISA

+++++ TIFF +++++

+++++ TIFF +++++

--------------------------------------------------